Uetisk og uprofesjonelt av NRK om 22. juli | Peder Jensen

Peder Jensen Alias Fjordman

28. jan. 2020 13:00 Sist oppdatert 29. januar 2020

Karakteren Mads Pettersen/Breidablikk (Fredrik Høyer) i NRKs TV-serie er helt åpenbart en lett karikert utgave av meg, mener Peder Jensen/Fjordman. NRK

NRK kunne like gjerne ha identifisert meg ved navn. Hvorfor tok de ikke kontakt?

Debatt

Dette er et debattinnlegg. Meninger i teksten står for skribentens regning.

Jeg har nå sett de første fem episodene av NRKs TV-serie om 22. juli, som har fått et ganske stort publikum.

NRK hevder selv at alle karakterene som vises i serien, er fiktive og ikke virkelige.

De påstår også offentlig at rollefiguren Mads Pettersen med aliaset Breidablikk ikke er basert på meg. Disse påstandene har ingen troverdighet.

Peder Jensen, alias Fjordman Privat

Skriver mye om islam

Karakteren Mads/Breidablikk er en av hovedpersonene i serien og har vært med i alle episodene så langt.

Han identifiseres med følgende fakta:

Han er en relativt ung norsk mann som i juli 2011 bor i Oslo-regionen.

Han er skribent og blogger som har deltatt på internasjonale konferanser og skriver mye om islam, også på engelsk.

Blant nettsider som blir vist i serien, er Gates of Vienna, Jihad Watch og The Brussels Journal, alle sider hvor jeg har skrevet.

Karakteren Mads blir sitert uten sitt kjennskap eller samtykke i Breiviks såkalte manifest og blir av noen fremstilt nesten som inspirator for massemord.

Han blir utsatt for mye negativ medieoppmerksomhet, velger til slutt å stå frem fra anonymitet i et intervju med avisen VG og går deretter i dekning.

Fakta «22. juli» Dramaserie i seks deler, produsert av NRK.

Sara Johnsen og Pål Sletaune er serieskapere. Pål Sletaune har regi.

Serien hadde premiere på NRK 1 søndag 5. januar.

Den første episoden av «22. juli» ble sett av 497.000 personer på TV, ifølge Kampanje Vis mer

Åpenbart at det er meg

Disse opplysningene tilsammen passer bare på én eneste person blant milliarder av mennesker på denne planeten: meg.

Karakteren Mads/Breidablikk i NRKs TV-serie er helt åpenbart en lett karikert utgave av meg.

Dette er så tydelig at en rekke personer uavhengig av hverandre har påpekt det, både i etablerte medier som VG, Dagbladet og Dagsavisen samt på sosiale medier.

NRK kunne like gjerne ha identifisert meg ved navn.

Fremstillingen av meg på NRK TV er ikke like negativ eller demoniserende i 2020 som den var ni år tidligere.

I 2011 ble jeg på NRK TV fremstilt som multihandikappet nazist i rullestol som skriver med en pinne i munnen.

Uetisk og uprofesjonelt

Serieskaperne og NRK har derimot aldri tatt kontakt med meg for å høre min versjon av saken.

Serien, som NRK selv hevder er den mest komplekse dramaproduksjonen de har laget noensinne, skal visstnok være «så realistisk som mulig».

NRK sier selv at det har tatt flere år med arbeid å lage denne serien.

Her bruker de en lett gjenkjennelig nålevende landsmann som basis for en av hovedpersonene. Dette gjør de uten å ville høre hans synspunkter om saken.

En slik oppførsel av statskanalen er i beste fall svært maktarrogant, uetisk, uprofesjonell og useriøs.

Til sammenligning fikk Arne Treholt, som er dømt for landssvik, nesten åpen mikrofon i en stor NRK-serie om Den kalde krigen i desember 2019.

NRK behandler KGB-spionen Treholt penere enn de behandler meg, som aldri er blitt dømt for noe som helst.

Jeg måtte regelrett flykte fra Norge i 2011 på grunn av hets, fordi noen av mine tekster ble sitert uten mitt kjennskap av en mann jeg aldri har møtt.

NRK var selv blant de norske mediene som bidro til dette.

Les også Serieskaperne ville lage en så troverdig fremstilling av 22. juli som mulig. Men hva synes de som selv var nær terroren?

Mangel på vilje

Vitne til vanvidd, min bok om 22. juli-saken, ble publisert i desember 2015.

Den finnes også som e-bok og kan lastes ned elektronisk på noen sekunder fra hvor som helst i verden.

I begynnelsen av 2020, over fire år etter utgivelsen, har NRK fremdeles ikke anmeldt min bok eller kommentert innholdet i den.

Da snakker vi om Norges største og mektigste medium. De omsetter for flere milliarder kroner hvert år.

Tausheten skyldes ikke mangel på ressurser. Den skyldes mangel på vilje.

To enkle spørsmål

Jeg vil gjerne stille to enkle spørsmål til NRK og skaperne av denne TV-serien:

Hvorfor har ikke NRK gjort noe forsøk på å kontakte meg om at de fremstiller meg som en av hovedpersonene i en dyr TV-serie om 77 mord?

Det finnes en rekke journalister, også i NRK, som har min e-postadresse.

Jeg har dessuten brukt sosiale medier som Twitter siden august 2012 og Facebook siden våren 2015.

Hadde manusforfatter Sara Johnsen og regissør Pål Sletaune lest min bok Vitne til vanvidd før de laget sin fremstilling av meg i denne serien? Ja eller nei?

Dette er legitime spørsmål som det er rimelig å forvente at NRK bør svare på.

Svarene er av offentlig interesse. Det er tross alt norske borgere og TV-seere som finansierer denne serien.

Følg Aftenposten meninger på Facebook og Twitter